PMIndiaData/PMIndiaSum huggingface dataset:
बाली येथील G-20 शिखर परिषदेच्या दरम्यान पंतप्रधान नरेंद्र मोदी यांनी घेतली ब्रिटनच्या पंतप्रधानांची भेट

नवी दिल्ली, 16 नोव्हेंबर 2022 बाली येथील G-20 शिखर परिषदे दरम्यान पंतप्रधान नरेंद्र मोदी यांनी आज ब्रिटनचे पंतप्रधान ऋषी सुनक यांची भेट घेतली. दोन्ही नेत्यांमधील ही पहिलीच भेट होती. पंतप्रधान सुनक यांनी पदभार स्वीकारल्याबद्दल पंतप्रधानांनी त्यांचे अभिनंदन केले. भारत-ब्रिटनमधील व्यापक धोरणात्मक भागीदारी आणि दोन्ही देशांमधील भविष्यातील संबंधांविषयीचा आराखडा 2030 च्या प्रगतीबद्दल दोन्ही नेत्यांनी समाधान व्यक्त केले. G20 आणि राष्ट्रकुल सारख्या द्विपक्षीय आणि बहुपक्षीय मंचांवर एकत्र काम करण्याची इच्छा दोन्ही नेत्यांनी बोलून दाखवली. यावेळी व्यापार, गतिशीलता, संरक्षण आणि सुरक्षा यासारख्या सहकार्याच्या महत्त्वाच्या क्षेत्रांवर देखील चर्चा झाली.
जम्मू-काश्मीरच्या युवकांनी घेतली पंतप्रधानांची भेट

जम्मू-काश्‍मीरमधल्या 240 हून अधकि युवकांनी आज पंतप्रधान नरेंद्र मोदी यांची भेट घेतली. “वतन को जानो” या कार्यक्रमाचा एक हिस्सा म्हणून हे युवक दिल्ली भेटीवर आले आहेत. केंद्रीय गृहमंत्रालयाने राज्य सरकारच्या सहकार्याने या भेटीचे आयोजन केले आहे. 15 ते 24 वयोगटातील या युवकांपैकी बहुतेक युवक दहशतवादबाधित कुटुंब, अनाथाश्रम आणि समाजाच्या दुर्बल घटकातील आहेत. 7 रेसकोर्सवरील पंचवटी हिरवळीवर पंतप्रधानांशी सुमारे अर्धा तासाहून अधिक काळ संवाद साधला. युवकांनी विचारलेल्या प्रश्नांना उत्तर देताना भारताच्या विशेषत: जम्मू-काश्मीरच्या विकासासाठी असणा-या आपल्या उद्दिष्टांबद्दल पंतप्रधानांनी विस्तृत माहिती दिली. जम्मू-काश्मीरमध्ये पर्यटनाची अपार क्षमता असून यामुळे लोकांच्या जीवनात समृध्दी येईल असे ते म्हणाले. संपूर्ण राज्यात भौतिक आणि डिजिटल संपर्क निश्चित करण्यााठी केंद्र सराकर काम करत असल्याचे पंतप्रधानांनी सांगितले. देशाच्या समग्र विकासाबाबतचे आपले उद्दिष्टही पंतप्रधानांनी विस्तृतपणे सांगितले. या उद्दिष्टांमध्ये 2022 पर्यंत प्रत्येकासाठी घराचे उद्दिष्टही समाविष्ट आहे. पंतप्रधानांनी विचारलेले प्रश्न आणि त्यांचे व्यक्तव्य यांना या युवकांनी उत्साहाने उत्तरे दिली. दिल्ली प्रमाणेच जमू-काश्यमीरचा विकास व्हावा आणि अत्याधुनिक पायाभूत सोयी सुविधा उपलब्ध व्हाव्यात, अशी इच्छा या युवकांनी व्यक्त केली. या सुसंवादानंतर पंतप्रधानांनी या युवकांना पंचवटी हिरवळीवर निमंत्रित केले.
पंतप्रधान नरेंद्र मोदी आणि फिलीपिन्सचे राष्ट्राध्यक्ष महामहीम फर्डिनांड मार्कोस ज्युनियर यांच्यात दूरध्वनीद्वारे संवाद

नवी दिल्ली, 5 ऑगस्ट 2022 पंतप्रधान नरेंद्र मोदी यांनी आज फिलीपिन्सचे राष्ट्राध्यक्ष महामहीम फर्डिनांड मार्कोस ज्युनियर यांच्याशी दूरध्वनीवरून संवाद साधला. फिलीपिन्सचे सतरावे राष्ट्राध्यक्ष म्हणून निवड झाल्याबद्दल पंतप्रधानांनी महामहीम फर्डिनांड मार्कोस ज्युनियर यांचे अभिनंदन केले. दोन्ही नेत्यांनी द्विपक्षीय सहकार्यातील अनेक मुद्द्यांचा आढावा घेतला आणि अलिकडच्या वर्षांत दोन्ही देशांमधील वेगाने वाढणाऱ्या सहकार्याबद्दल समाधान व्यक्त केले. पंतप्रधानांनी, भारताच्या पूर्वेकडील राष्ट्रांना प्राधान्य देण्याच्या ऍक्ट इस्ट धोरणानुसार फिलीपिन्सचे महत्व अधोरेखित केले, भारताच्या हिंद प्रशांत क्षेत्राबाबतच्या दृष्टीकोनाबद्दल माहिती दिली आणि दोन्ही राष्ट्रातले संबंध अधिक दृढ करण्याची इच्छा व्यक्त केली. पंतप्रधानांनी राष्ट्राध्यक्ष फर्डिनांड मार्कोस ज्युनियर यांना फिलीपिन्सच्या विकासासाठीच्या त्यांच्या योजना आणि प्रकल्पांमध्ये भारताचा पूर्ण पाठींबा असेल असे आश्वासन दिले.
पंतप्रधान नरेंद्र मोदी आणि इंडोनेशियाचे  राष्ट्राध्यक्ष  एच. ई. जोको विडोडो यांचे  दूरध्वनी द्वारे संभाषण

पंतप्रधान नरेंद्र मोदी यांनी इंडोनेशियाचे राष्ट्राध्यक्ष एच .इ जोको विडोडो यांच्याशी दूरध्वनीद्वारे संपर्क साधून संभाषण केले. पंतप्रधानांनी इंडोनेशियाच्या सुलावेसी येथे अलीकडेच भूकंप आणि त्सुनामीमुळे प्राण गमावलेल्या लोकांना भारताच्या नागरिकांतर्फे आणि स्वतः पंतप्रधानांतर्फे हृदयापासून श्रद्धांजली अर्पण केली. या नैसर्गिक आपत्तीमुळे निर्माण झालेल्या परिस्तिथीत इंडोनेशियाच्या नागरिकांनी दाखविलेल्या सहनशीलता आणि धैर्याचे पंतप्रधानांनी कौतुक केले . इंडोनेशियाने आंतरराष्ट्रीय मदतीसाठी केलेल्या मागणीला प्रतिसाद म्हणून पंतप्रधानांनी इंडोनेशियाचे समुद्रीय शेजारी राष्ट्र आणि इंडोनेशियाचे मित्र म्हणून भारताकडून शक्य तितकी मदत देण्याची तयारी दर्शविली. राष्ट्राध्यक्ष विदोडो यांनी सहानुभूती आणि सहकार्यासाठी पंतप्रधानांचे आभार मानले. दोन्ही नेत्यांनी भारता ने केलेल्या मदत सहाय्याची माहिती राजनैतिक आणि अधिकृत माध्यमांद्वारे देण्याला सहमती दर्शविली.
पंतप्रधानांच्या हस्ते बोटाडा येथे “सौनी” योजनेशी संबंधित प्रकल्पांचा शुभारंभ

पंतप्रधान नरेंद्र मोदी यांनी आज सौनी अर्थात “सौराष्ट्र नर्मदा अवतरण इरिगेशन” योजनेचा पहिला टप्पा (जोडणी 2) राष्ट्राला समर्पित केला. तसेच त्यांनी “सौनी” योजनेच्या दुसऱ्या टप्प्याचे भूमिपूजनही केले. तत्पूर्वी त्यांनी पुष्पांजली अर्पण करुन नर्मदा जलाचे कृष्णा सागर तलावात स्वागत केले. पाणी हे निसर्गाचे पवित्र देणे असल्याचे पंतप्रधानांनी सभेत बोलतांना सांगितले. नर्मदा नदीच्या आशिर्वादाने सौराष्ट्रात पाणी प्रयत्नांना यश आले असून, यामुळे शेतकऱ्यांचा फायदा होईल, असे पंतप्रधानांनी सांगितले. नर्मदा तसेच नदी जल संवर्धनासंदर्भात केलेल्या कार्याबाबत त्यांनी मध्य प्रदशचे मुख्यमंत्री शिवराज सिंह चौहान यांचे कौतुक केले. ठिबक सिंचनाचा व्यापक उपयोग करण्यावर त्यांनी भर दिला. कृषी क्षेत्राचे उत्पन्न दुप्पट व्हावे, यासाठी केंद्र सरकार अनेक योजनांवर कार्य करत असल्याचे पंतप्रधान म्हणाले.
पूंछ येथील अपघातात झालेल्या जीवितहानीबद्दल पंतप्रधानांनी व्यक्त केले दुःख

नवी दिल्ली, 14 सप्टेंबर 2022 पूंछ येथील रस्ते अपघातात झालेल्या जीवितहानीबद्दल पंतप्रधान नरेंद्र मोदी यांनी तीव्र दुःख व्यक्त केले आहे. अपघातग्रस्तांसाठी त्यांनी पीएमएनआरएफ अर्थात पंतप्रधान राष्ट्रीय मदत निधीमधून सानुग्रह अनुदान देण्याची घोषणादेखील केली आहे. पंतप्रधान कार्यालयाने पाठविलेल्या ट्विट संदेशात म्हटले आहे; “पूंछ येथील रस्ते अपघातात लोकांचा मृत्यू होणे वेदनादायी आहे. अपघातात आपल्या प्रियजनांना गमावून बसलेल्या नागरिकांच्या दुःखात सहभागी आहे. या अपघातात जखमी झालेल्यांच्या प्रकृतीत लवकर सुधारणा व्हावी यासाठी मी प्रार्थना करतो. या अपघातात मृत्यू पावलेल्या प्रत्येक व्यक्तीच्या जवळच्या वारसाला पीएमएनआरएफ मधून दोन लाख रुपये तर जखमींना प्रत्येकी 50,000 रुपये देण्यात येतील :पंतप्रधान
नागालँडच्या स्थापना दिनानिमित्त पंतप्रधानांच्या शुभेच्छा

पंतप्रधान नरेंद्र मोदी यांनी नागालँडच्‍या स्थापना दिनानिमित्त तेथील जनतेला शुभेच्छा दिल्या आहेत. पंतप्रधान म्हणाले, “नागालँडच्या जनतेला राज्य स्थापना दिनाच्या शुभेच्छा. निसर्गसौंदर्य आणि प्रतिभावान नागरिकांचे राज्य म्हणून नागालँडची ओळख असून ते राज्याला प्रगतीच्या नवीन शिखरांवर नेतील”.
पंतप्रधानांनी साधला केंद्र सरकारच्या सचिवांशी संवाद

पंतप्रधान नरेंद्र मोदी यांनी आज लोककल्याण मार्ग येथे केंद्र सरकारच्या सर्व सचिवांशी संवाद साधला. यावेळी केंद्रीय मंत्री राजनाथ सिंह, अमित शाह, निर्मला सीतारामन आणि डॉ. जितेंद्र सिंह उपस्थित होते. या संवादाची सुरुवात करतांना केंद्र सचिव पी. के. सिन्हा यांनी सरकारच्या यापुर्वीच्या कार्यकाळात पंतप्रधानांनी संचालक/उपसचिव स्तरापर्यंत सर्व अधिकाऱ्यांशी थेट संवाद साधलेल्याची आठवण करुन दिली. सचिवांच्या क्षेत्रीय समूहांसमोर मानण्यात येणाऱ्या दोन महत्वाच्या कामांचा केंद्र सचिवांनी उल्लेख केला. यामध्ये प्रत्येक मंत्रालयासाठी उदिृष्टांसह पंचवार्षिक योजना दस्तावेज आणि प्रत्येक मंत्रालयामध्ये एक प्रभावी निर्णय ज्यासाठी 100 दिवसांमध्ये मंजुऱ्या यांचा समावेश आहे. या चर्चेदरम्यान विविध सचिवांनी प्रशासकीय निर्णय प्रक्रिया, कृषी, ग्राम विकास आणि पंचायती राज, माहिती तंत्रज्ञान उपक्रम, शैक्षणिक सुधारणा, आरोग्य, औद्योगिक धोरण, आर्थिक विकास, कौशल्य विकास यासारख्या विषयांवर आपल्या सूचना आणि कल्पना मांडल्या. या संवादादरम्यान पंतप्रधानांनी जून 2014 मध्ये सचिवांबरोबर प्रथमच अशाप्रकारचा संवाद साधल्याची आठवण सांगितली. नुकत्याच पार पडलेल्या सार्वत्रिक निवडणुकांमध्ये सरकारला बहुमत मिळाले याचे श्रेय अधिकाऱ्यांच्या संपूर्ण चमूला जाते. या अधिकाऱ्यांनी गेल्या पाच वर्षात अविरत मेहनत करुन विविध योजना आखून त्यांची उत्तम प्रकारे अंमलबजावणी केली असे ते म्हणाले. यावेळेच्या निवडणुकांमध्ये सकारात्मक मतदान झाले ज्यामध्ये सामान्य माणसाचा त्याच्या दैनंदिन अनुभवांवर आधारित विश्वास दिसून आला असे पंतप्रधान म्हणाले. भारतीय मतदारांनी पुढल्या पाच वर्षांसाठी एक स्वप्न पाहिले असून आता आपल्या समोर ही संधी आहे असे पंतप्रधान म्हणाले. जनतेच्या प्रचंड अपेक्षांकडे आव्हान म्हणून न पाहता संधी म्हणून पाहावे असे ते म्हणाले. जनादेशामध्ये सद्य परिस्थिती बदलण्याबाबत तसेच उत्तम जीवनमानाच्या जनतेच्या इच्छा आणि आकांक्षा प्रतिबिंबित झाल्या आहेत असे त्यांनी सांगितले. देशातल्या तरुणांच्या मोठ्या लोकसंख्येबद्दल बोलताना पंतप्रधान म्हणाले की, याचा प्रभावीपणे वापर व्हायला हवा. भारताला 5 ट्रिलियन डॉलर अर्थव्यवस्था बनवण्यासाठी केंद्र सरकारचा प्रत्येक विभाग आणि प्रत्येक राज्याच्या प्रत्ये‍क जिल्ह्यासाठी महत्वाची भूमिका आहे असे त्यांनी सांगितले. ‘मेक इन इंडिया’ उपक्रमाचा उल्लेख करताना त्यांनी या दिशेने अधिक प्रगती करण्याची गरज व्यक्त केली. व्यवसाय सुलभतेतील भारताची प्रगती छोटे उद्योग आणि उद्योजकांसाठी अधिक सुविधा उपलब्ध करुन देण्यात दिसून यायला हवी असे पंतप्रधान म्हणाले. सरकारच्या प्रत्येक मंत्रालयाने सुलभ जीवनमानावर लक्ष केंद्रीत करायला हवे असे ते म्हणाले. पाणी, मत्स्य उद्योग आणि पशुपालन ही सरकारसमोरची महत्वाची क्षेत्र असतील असे पंतप्रधान म्हणाले. आजच्या संवादादरम्यान सचिवांमध्ये देशाला पुढे नेण्यासाठी दूरदृष्टी, बांधिलकी आणि ऊर्जा दिसून आल्याचे त्यांनी सांगितले. या चमूचा आपल्याला अभिमान वाटतो असे ते म्हणाले. प्रत्येक विभागात कार्यक्षमता सुधारण्यासाठी प्रत्येकाने तंत्रज्ञानाचा वापर करायला हवा असे आवाहन त्यांनी केले. देशाच्या स्वातंत्र्याला लवकरच 75 वर्ष पूर्ण होणार असून देशाच्या विकासात योगदान देण्यासाठी जनतेला प्रेरणा देणारे उपक्रम सर्व विभागाने सुरु करावेत असे पंतप्रधान म्हणाले. त्यांनी सर्वांना जनतेच्या आकांक्षा पूर्ण करण्यासाठी काम करण्याचे आवाहन केले.
पंतप्रधान नरेंद्र मोदी यांनी ‘पंतप्रधानांच्या भेटवस्तूंच्या लिलावाला’ मिळत असलेल्या उत्फूर्त प्रतिसादाची केली प्रशंसा

नवी दिल्‍ली, 28 सप्‍टेंबर 2022 पंतप्रधान नरेंद्र मोदी यांनी त्यांना मिळालेल्या भेटवस्तूंच्या सध्या सुरु असलेल्या लिलावाला (पीएम मोमेंटोज ऑक्शन) मिळत असलेल्या उत्स्फूर्त प्रतिसादाबद्दल समाधान व्यक्त केले आहे. पंतप्रधानांनी सर्वांना, विशेषतः युवा वर्गाला आवाहन केले आहे की, त्यांनी लिलाव होत असलेल्या भेट वस्तू पहाव्यात आणि आपले कुटुंबीय आणि मित्रांना त्या भेट म्हणून द्याव्यात. पंतप्रधानांनी आपल्या ट्वीटर संदेशात म्हटले आहे: “गेले काही दिवस, भेटवस्तूंच्या लिलावाला मिळत असलेल्या उत्फूर्त प्रतिसादाबद्दल मला समाधान वाटत आहे. पुस्तकांपासून ते कला कृतींपर्यंत, कप आणि मातीच्या वस्तूंपासून ते पितळेच्या उत्पादनांपर्यंत, गेल्या काही वर्षांत मला मिळालेल्या भेटवस्तूंची ही संपूर्ण श्रेणी या ठिकाणी लिलावासाठी उपलब्ध आहे. pmmementos.gov.in/#/“ “या लिलावाद्वारे मिळालेली रक्कम नमामि गंगे उपक्रमाला दिली जाईल. मी आपल्या सर्वांना, विशेषतः युवा वर्गाला आवाहन करतो, की त्यांनी लिलाव होत असलेल्या भेट वस्तू पहाव्यात आणि आपले कुटुंबीय आणि मित्रांना त्या भेट म्हणून द्याव्यात!”
दिल्ली मेट्रो फेज – IV च्या प्राधान्य क्रमाच्या तीन कॉरिडोरच्या निधीच्या नमुन्यात सुधारणा करण्यास केंद्रीय मंत्रिमंडळाची मान्यता

पंतप्रधान नरेंद्र मोदी यांच्या अध्यक्षतेखालील केंद्रीय मंत्रिमंडळाने दिल्ली मेट्रो फेज- IV प्रकल्पांच्या (i) तुगलकाबाद, (ii) आरके आश्रम ते जनकपुरी (पश्चिम) आणि (iii) मुकुंदपूर – मौजपूर – भारत सरकार आणि दिल्ली सरकार यांच्यात 50:50 च्या प्रमाणात जमीन किंमतीचे वाटा असलेल्या मंजूर तीन प्राधान्यीकृत कॉरिडोरच्या अर्थसहायिकेच्या दुरुस्तीस मान्यता दिली आहे. 06.09.2019 च्या सर्वोच्च न्यायालयाच्या आदेशाच्या अनुषंगाने केवळ दिल्लीसाठी लागू असलेल्या मेट्रो रेल योजना, 2017 मध्ये केलेल्या सुधारणांच्या अनुषंगाने ही मान्यता देण्यात आली आहे. 24,948.65 कोटी रुपये ही प्रकल्पाची एकूण किंमत कायम असून, भारत सरकारच्या सध्याच्या 4,154.20 कोटी रुपयांची निव्वळ वाढ करून हा निधी आता 4,643.638 कोटी रुपये झाला आहे. द्विपक्षीय / बहुपक्षीय संस्थांकडून बाह्य कर्जाची रक्कम जी, डीएमआरसीला परत करायची आहे ती सध्याच्या 11,462.60 कोटी रुपयांवरून 12.930.914 कोटी रुपये झाली आहे.यामध्ये 1,468.314 कोटी रुपयांची निव्वळ वाढ झाली आहे. पार्श्वभूमी: दिल्ली मेट्रो फेज – IV प्रकल्पातील 24,948.65 कोटी रुपये खर्चाच्या तीन प्राधान्य कॉरिडोरांना मार्च 2019 मध्ये भारत सरकारने मंजूरी दिली होती. निधीची पद्धत मेट्रो रेल पॉलिसी, 2017 च्या तरतुदीनुसार ठेवली गेली. जीएनसीटीडीने एप्रिल, 2019 मध्ये डीएमआरसीला मंजूर कॉरिडोरवर काम सुरू करू नये, असे निर्देश त्यांनी दिले आहेत. सर्वोच्च न्यायालयाच्या हस्तक्षेपानंतर जुलै, 2019 मध्ये हे काम सुरू झाले.
उच्च शैक्षणिक संस्थांच्या भांडवली मालमत्ता निर्मितीसाठी उच्च शिक्षण, वित्तीय संस्थेच्या स्थापनेला केंद्रीय मंत्रिमंडळाची मंजूरी

महत्त्वपूर्ण शैक्षणिक संस्थांमध्ये उच्च दर्जाच्या पायाभूत सुविधांच्या निर्मितीला चालना देण्यासाठी पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने उच्च शिक्षण, वित्तीय संस्थेच्या स्थापनेला मंजूरी दिली आहे. दोन हजार कोटी रुपयांच्या अधिकृत भांडवलासह निर्धारित निमंत्रक आणि मनुष्यबळ विकास मंत्रालय संयुक्तपणे या संस्थेचे निमंत्रक असतील. सार्वजनिक क्षेत्रातील कंपन्या आणि कॉर्पोरेट कंपन्यांद्वारे, कॉर्पोरेट सामाजिक जबाबदारी अंतर्गंत दिल्या जाणाऱ्या निधीलाही ही संस्था चालना देईल. 10 वर्षांच्या कर्जांच्या माध्यमातून ही संस्था नागरी आणि प्रयोगशाळा विषयक पायाभूत सुविधा प्रकल्पांना वित्त पुरवठा करेल.
कोविड -19 परिस्थितीबाबत पंतप्रधानांनी राज्य आणि जिल्हा अधिकाऱ्यांशी साधला संवाद

नवी दिल्ली, 20 मे 2021 पंतप्रधान नरेंद्र मोदी यांनी आज कोविड –19 परिस्थितीबाबत राज्य व जिल्हा अधिकाऱ्यांशी व्हिडिओ कॉन्फरन्सद्वारे संवाद साधला. या संवादा दरम्यान, अधिकाऱ्यांनी कोविड -19 विरुद्धच्या लढाईत पंतप्रधानांनी केलेल्या नेतृत्वाबद्दल त्यांचे आभार मानले. अधिकाऱ्यांनी पंतप्रधानांना आपापल्या जिल्ह्यातील सुधारत असलेल्या कोविड परिस्थितीची माहिती दिली. वास्तविक वेळेत देखरेख आणि क्षमता वाढवण्यासाठी तंत्रज्ञानाच्या वापराचा अनुभव त्यांनी सामायिक केला. त्यांनी आपापल्या जिल्ह्यांमध्ये लोकसहभाग वाढवण्यासाठी आणि जनजागृती करण्यासाठी केलेल्या उपाययोजनांची माहिती दिली. या प्रसंगी बोलताना पंतप्रधानांनी प्रत्येकाला महामारीविरोधात लढा देण्यासाठी पूर्ण बांधिलकी सुनिश्चित करण्याचे आवाहन केले. ते पुढे म्हणाले, कोरोना विषाणूने काम अधिक आव्हानात्मक केले आहे. या नवीन आव्हानांच्या दरम्यान, नवीन रणनीती आणि उपाय आवश्यक आहेत. गेल्या काही दिवसात देशात सक्रिय रुग्ण कमी होण्यास सुरवात झाली आहे. परंतु हा संसर्ग किरकोळ प्रमाणातही अस्तित्त्वात असेपर्यंत आव्हान कायम असल्याचे त्यांनी बजावले. महामारी विरुद्ध लढा देताना राज्य आणि जिल्हा अधिकाऱ्यांनी केलेल्या उल्लेखनीय कामांची पंतप्रधानांनी प्रशंसा केली आणि सांगितले की या क्षेत्रातील त्यांच्या कामाचे अनुभव व अभिप्रायांची व्यावहारिक व प्रभावी धोरणे बनवण्यात मदत होते. ते म्हणाले की, सर्व स्तरावर राज्ये व विविध हितधारकांच्या सूचनांचा समावेश करून लसीकरण धोरणही पुढे राबवले जात आहे. स्थानिक अनुभव आणि देश म्हणून एकत्र काम करण्याची गरज यावर पंतप्रधानांनी भर दिला. रुग्णसंख्या कमी होत असली तरीही गावे कोरोनामुक्त ठेवण्यासाठी आणि कोविड-योग्य वर्तनाचे पालन करण्याचे संदेश प्रसारित करण्याचे त्यांनी आवाहन केले. ग्रामीण व शहरी विशिष्ट मार्गाने रणनीती आखून ग्रामीण भारत कोविडमुक्त करण्याची सूचना पंतप्रधानांनी अधिकाऱ्यांना केली. पंतप्रधान म्हणाले की, प्रत्येक महामारीने, तिला सामोरे जाण्याच्या आपल्या पद्धतींमध्ये सतत नाविन्यपूर्ण संशोधन आणि बदल घडवून आणण्याचे महत्त्व आपल्याला शिकवले आहे. महामारीचा सामना करण्यासाठीच्या पद्धती व धोरणे गतीशील असावीत कारण विषाणू उत्परिवर्तन आणि स्वरूप बदलण्यात माहीर आहे यावर त्यांनी भर दिला. ते म्हणाले की विषाणू उत्परिवर्तन हा आता तरुण आणि मुलांसाठी चिंतेची बाब ठरली आहे. त्यासाठी त्यांनी लसीकरण मोहिमेला चालना देण्यावर भर दिला. लस वाया जाण्याबाबत पंतप्रधान म्हणाले, एका मात्रेचा अपव्यय म्हणजे एखाद्या व्यक्तीस आवश्यक ती सुरक्षा पुरवणे शक्य नाही. त्यामुळे त्यांनी लसीचा अपव्यय रोखण्याचे आवाहन केले. जीव वाचवताना नागरिकांचे जीवनमान सुलभ करण्याला प्राधान्य असल्यावर त्यांनी भर दिला. गरीबांना मोफत शिधाची सुविधा पुरवावी , इतर आवश्यक वस्तू पुरविल्या पाहिजेत आणि काळाबाजार थांबवायला हवे, असे ते म्हणाले. हा लढा जिंकण्यासाठी आणि पुढे जाण्यासाठीही हे उपाय आवश्यक असल्याचे ते म्हणाले.
माहितीच्या आदानप्रदानासाठी भारत आणि परदेशी वित्तीय गुप्तहेर विभाग (FIUs) यांच्यातील सुधारित मॉडेल सामंजस्य कराराला मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने माहितीच्या आदान प्रदानासाठी भारत आणि परदेशी वित्तीय गुप्तहेर विभाग (FIUs) यांच्यातील सुधारित मॉडेल सामंजस्य कराराला मंजुरी दिली आहे. एग्मोन्ट समूह सचिवालयाच्या सुधारित मॉडेल सामंजस्य करार २०१४ वर या कराराचा मसुदा आधारित आहे.
निवडणूक व्यवस्थापन आणि प्रशासन क्षेत्रातल्या सहकार्यासाठी भारत आणि मालदीवच्या निवडणूक आयोगामधल्या सामंजस्य कराराला  केंद्रीय मंत्रिमंडळाची मंजुरी

निवडणूक व्यवस्थापन आणि प्रशासन क्षेत्रातल्या सहकार्यासाठी मालदीव निवडणूक आयोग आणि भारत निवडणूक आयोग यांच्यातल्या सामंजस्य करार करण्याच्या प्रस्तावाला, पंतप्रधान नरेंद्र मोदी यांच्या अध्यक्षतेखाली आज नवी दिल्लीत झालेल्या केंद्रीय मंत्रिमंडळाच्या बैठकीत मंजुरी देण्यात आली. निवडणूक प्रक्रियेबाबत संस्थागत आणि तंत्रविषयक विकास या क्षेत्रात ज्ञान आणि अनुभवाची देवाण घेवाण, माहितीचे आदान प्रदान करण्याला सहकार्य, संस्थात्मक बळकटी, क्षमता वृद्धी, कर्मचारी प्रशिक्षण, नियमित सल्लामसलत यांचा यात समावेश आहे. या प्रस्तावित सामंजस्य करारामुळे द्विपक्षीय सहकार्याला प्रोत्साहन मिळेल. मालदीवच्या निवडणूक आयोगाला तंत्र सहाय्य, क्षमता निर्मिती सहाय्य आणि निवडणूक व्यवस्थापन आणि प्रशासन क्षेत्रात सहकार्य करण्याचा या सामंजस्य कराराचा उद्देश आहे.
आंबेडकर जयंतीनिमित्त पंतप्रधानांच्या जनतेला शुभेच्छा

डॉ. बाबासाहेब आंबेडकर यांच्या जयंतीनिमित्त पंतप्रधान नरेंद्र मोदी यांनी देशाच्या जनतेला शुभेच्छा दिल्या आहेत. ‘‘बाबासाहेब डॉ. भीमराव आंबेडकर यांच्या जयंतीनिमित्त सर्व देशवासियांच्या वतीने त्यांना विनम्र श्रध्दांजली’’, असं पंतप्रधान म्हणाले.
हृदयनाथ मंगेशकर यांच्या धन्यवाद ट्विटचे पंतप्रधानांनी आदरपूर्वक आभार मानले

नवी दिल्ली, 29 सप्टेंबर 2022 पंतप्रधान नरेंद्र मोदी यांनी अयोध्येतील लता मंगेशकर चौकाचे उद्‌घाटन केल्याबद्दल स्व. लता मंगेशकर यांचे धाकटे बंधू हृदयनाथ मंगेशकर यांनी धन्यवाद देताना केलेल्या ट्विटचे आदरपूर्वक आभार मानले आहेत. लता दीदी भगवान श्री राम यांच्या निस्सीम भक्त होत्या आणि अयोध्येच्या पवित्र नगरीत त्यांच्या नावाने चौक असणे योग्यच आहे, अशी प्रतिक्रिया पंतप्रधानांनी दिली आहे. हृदयनाथ मंगेशकर यांच्या ट्विटचा संदर्भ देत पंतप्रधानांनी ट्विट केले आहे; “लता दीदी भगवान श्री राम यांच्या निस्सीम भक्त होत्या आणि अयोध्या या पवित्र नगरीत त्यांच्या नावाने चौक असणे अगदी योग्यच आहे.”
पॅरा टेबल टेनिसमध्ये कांस्य पदक जिंकणाऱ्या सोनल पटेलचे पंतप्रधानांनी केले अभिनंदन

बर्मिंगहॅम येथे सुरू असलेल्या राष्ट्रकुल क्रीडा स्पर्धा 2022 मध्ये पॅरा टेबल टेनिसमध्ये कांस्य पदक जिंकल्याबद्दल सोनल पटेलचे पंतप्रधान नरेंद्र मोदी यांनी अभिनंदन केले आहे. एका ट्वीटमध्ये पंतप्रधान म्हणाले; "ज्यावेळी गुणवत्ता, जिंकण्याची मानसिकता आणि जिद्द यांचा संगम होतो तेव्हा काहीच अशक्य नसते. पॅरा टेबल टेनिसमध्ये कांस्य पदक जिंकणाऱ्या सोनल पटेलने हे सिद्ध केले आहे. तिचे याबद्दल अभिनंदन. आगामी काळात तिची वेगळी ओळख अशाच प्रकारे निर्माण होत राहो अशी मी कामना करतो.#Cheer4India"
भारत आणि अमेरिका यांच्यात भूविज्ञानातील वैज्ञानिक आणि तांत्रिक सहकार्यासंबंधी सामंजस्य कराराला मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाला भारत आणि अमेरिका यांच्यात भूविज्ञानातील वैज्ञानिक आणि तांत्रिक सहकार्यासंबंधी सामंजस्य कराराबाबत अवगत करण्यात आले. १ नोव्हेंबर २०१८ रोजी या करारावर स्वाक्षऱ्या करण्यात आल्या होत्या. भारत आणि अमेरिका यांच्यातील सहकार्यामुळे दोन्ही देशांच्या संघटनांना उपलब्ध ज्ञानाचे आदानप्रदान करण्यात मदत मिळेल आणि भूविज्ञान क्षेत्रात अत्याधुनिक तंत्रज्ञानाचा अवलंब करता येईल. सहकार्याच्या विशेष क्षेत्रात ईको प्रणालि, हवामान अस्थिरता तसेच भूमि उपयोग परिवर्तन, ऊर्जा, खनिज संपत्ती , पर्यावरण, नैसर्गिक आपत्ती, जोखिम ,जल संसाधन, इन्फोर्मेटिक्स आणि डाटा एकीकरण क्षेत्र समाविष्ट आहेत. या करारांतर्गत, तांत्रिक माहितीचे आदान-प्रदान, प्रवास, प्रशिक्षण आणि उभय देशांच्या या क्षेत्रातील संशोधन कार्यक्रमाच्या माध्यमातून सहकार्य केले जाणार आहे.
पंतप्रधान नरेंद्र मोदी आणि अमेरिकेचे अध्यक्ष जोसेफ आर. बायडेन  यांच्यात होणार आभासी माध्यमातून संवाद

पंतप्रधान नरेंद्र मोदी आणि अमेरिकेचे अध्यक्ष जोसेफ आर. बायडेन यांच्यात 11 एप्रिल 2022 रोजी आभासी माध्यमातून बैठक होणार आहे. दक्षिण आशियातील अलीकडील घडामोडी, हिंद – प्रशांत क्षेत्र आणि परस्पर हिताच्या जागतिक मुद्द्यांसंदर्भात सुरु असलेल्या द्विपक्षीय सहकार्याचा उभय नेते आढावा घेतील आणि विचारविनिमय करतील. द्विपक्षीय व्यापक जागतिक धोरणात्मक भागीदारी अधिक बळकट करण्याच्या उद्देशाने,ही आभासी बैठक दोन्ही देशांची नियमित आणि उच्च-स्तरीय प्रतिबद्धता सुरू ठेवण्यासाठी उपयुक्त ठरेल. उभय नेत्यांचा आभासी संवाद चौथ्या भारत-अमेरिका 2+2 मंत्रिस्तरीय बैठकीपूर्वी होत आहे, या मंत्रीस्तरीय बैठकीचे नेतृत्व भारताच्या बाजूने संरक्षण मंत्री राजनाथ सिंह आणि परराष्ट्र व्यवहार मंत्री डॉ. एस. जयशंकर आणि त्यांचे अमेरिकन समकक्ष, संरक्षण मंत्री लॉयड ऑस्टिन आणि परराष्ट्र मंत्री अँटनी ब्लिंकन करतील.
नैनितालमध्ये मोटार वाहून गेल्याने झालेल्या जीवितहानीबद्दल पंतप्रधानांनी व्यक्त केले दुःख

नवी दिल्‍ली, 8 जुलै 2022 उत्तराखंडमधील नैनिताल येथे मोटार वाहून गेल्यामुळे झालेल्या जीवितहानीबद्दल पंतप्रधान नरेंद्र मोदी यांनी तीव्र दुःख व्यक्त केले आहे. पंतप्रधान कार्यालयाने ट्विट केले; “नैनिताल जिल्ह्यात एक मोटार वाहून गेल्याने झालेल्या दुर्घटनेबद्दल दुःख झाले.या दुःखद प्रसंगी शोकाकुल कुटुंबियांप्रति माझ्या संवेदना. अडकलेल्यांना मदत करण्यासाठी बचावकार्य सुरू आहे :पंतप्रधान”
बस अपघातात झालेल्या अमरनाथ यात्रेकरुंच्या मृत्यूचे पंतप्रधानांना दु:ख, सानुग्रह मदत जाहीर

जम्मू-काश्मीरमध्ये बस अपघातात झालेल्या अमरनाथ यात्रेकरुंच्या मृत्यूवर पंतप्रधान नरेंद्र मोदी यांनी शोक व्यक्त केला आहे. “अमरनाथ यात्रेकरुंच्या मृत्यूमुळे खूप दु:ख झाले. त्यांच्या कुटुंबियांच्या दु:खात मी सहभागी आहे. बस अपघातात जखमी झालेले लवकरात लवकर बरे होवोत, अशी मी प्रार्थना करतो” असे पंतप्रधानांनी म्हटले आहे. अपघातात मृत्यूमुखी पडलेल्या व्यक्तींच्या वारसदाराला दोन लाख रुपयांची सानुग्रह मदत तर गंभीर जखमी झालेल्यांना 50 हजार रुपयांची मदत जाहीर करण्यात आली आहे.
पॅरालिम्पिक्समधील टेबल टेनिस स्पर्धेत रौप्य पदक जिंकल्याबद्दल पंतप्रधानांकडून भाविना पटेलचे अभिनंदन

नवी दिल्ली 29 ऑगस्ट 2021 टोक्यो येथील पॅरालिम्पिक्समध्ये टेबल टेनिस स्पर्धेत रौप्य पदक जिंकल्याबद्दल पंतप्रधान नरेंद्र मोदी यांनी भाविना पटेलचे अभिनंदन केले आहे. ट्विटद्वारे पंतप्रधान म्हणाले की : “उल्लेखनीय कामगिरी करीत भाविना पटेल यांनी इतिहास रचला आहे ! त्यांनी ऐतिहासिक रौप्य पदक मायदेशी आणले आहे. त्यासाठी त्यांचे मनापासून अभिनंदन. त्यांच्या आयुष्याचा प्रवास प्रेरणादायी आहे आणि तो अधिकाधिक तरूणांना क्रीडा क्षेत्राकडे आकर्षित करेल. #Paralympics“
जर तुम्ही कुत्रा पाळण्याचा विचार करणार असाल, तर स्थानिक प्रजातीच्या श्वानाला आपल्या घरी घेऊन या, पंतप्रधानांचे मन की बात कार्यक्रमात प्रतिपादन

पंतप्रधान नरेंद्र मोदी यांनी आजच्या ‘मन की बात’ कार्यक्रमात सोफी आणि विदा या भारतीय लष्करातील ‘चीफ ऑफ आर्मी स्टाफ कंमेंडेशन कार्डस’ या पुरस्काराने सन्मानित श्वानांचा उल्लेख केला. ते म्हणाले, आपल्या लष्करामध्ये, आपल्या सुरक्षा दलांकडे, असे कितीतरी बहादूर श्वान आहेत त्यांनी अनेक बॉम्बस्फोट आणि दहशतवादी कारवायांना रोखण्याचे महत्त्वपूर्ण काम केले आहे, आयईडी आणि दारुगोळा शोधून काढल्याची त्यांनी अनेक उदाहरणे दिली. बीड पोलिसांनी साथीदार सदस्य श्वान रॉकी याला संपूर्ण सन्मानाने अखेरचा निरोप दिला, रॉकीने 300 पेक्षा अधिक गुन्ह्यांची उकल करण्यात पोलिसांना मदत केली होती, याचादेखील पंतप्रधानांनी उल्लेख केला. स्थानिक प्रजातीच्या श्वानांबद्दल बोलताना पंतप्रधान म्हणाले, त्यांच्या पालनासाठी येणारा खर्च कमी आहे आणि ते भारतीय वातावरणात सामावले जातात. सुरक्षा संस्था स्थानिक प्रजातीच्या श्वानांना आपल्या सुरक्षा पथकात समाविष्ट करत आहेत. भारतीय कृषी संशोधन संस्थेने स्थानिक प्रजातीचे श्वान अधिक चांगले आणि लाभदायक ठरण्यासाठी त्यावर संशोधन केले आहे. त्यांनी श्रोत्यांना एक तरी स्थानिक प्रजातीच्या श्वानाचे पालन करावे, यासाठी प्रेरित केले.
राष्ट्रकुल स्पर्धेतील टेबल टेनिसच्या मिश्र दुहेरी प्रकारात सुवर्ण पदक मिळविताना शरथ कमल आणि श्रीजा अकुला यांनी दाखविलेली हिंमत आणि चिकाटी यांची पंतप्रधानांनी केली प्रशंसा

नवी दिल्‍ली, 8 ऑगस्‍ट 2022 बर्मिंगहॅम येथे सध्या सुरु असलेल्या राष्ट्रकुल स्पर्धा 2022 मध्ये टेबल टेनिसच्या मिश्र दुहेरी प्रकारात सुवर्ण पदक मिळविणाऱ्या शरथ कमल आणि श्रीजा अकुला या खेळाडूंचे पंतप्रधान नरेंद्र मोदी यांनी अभिनंदन केले आहे. ट्वीट संदेशात पंतप्रधान म्हणाले; “एकमेकांसह स्पर्धेत खेळणे आणि जिंकणे याची एक वेगळीच लज्जत आहे. @sharathkamal1 आणि श्रीजा अकुला या खेळाडूंनी सर्वोत्कृष्ट सांघिक खेळाचे दर्शन घडवत टेबल टेनिसच्या मिश्र दुहेरी प्रकारातील प्रतिष्ठेचे सुवर्ण पदक पटकाविले आहे. त्यांनी दाखविलेली हिंमत आणि चिकाटी यांचे मी कौतुक करतो. राष्ट्रकुल स्पर्धेत टेबल टेनिसमधील ज्या प्रकारांमध्ये शरथ याने भाग घेतला त्या प्रत्येक प्रकारात अंतिम फेरीपर्यंत पोहोचून त्याने बजावलेली कामगिरी अत्युत्कृष्ट आहे.
राष्ट्रकूल क्रीडा स्पर्धा-2022 मध्ये सहभागी होणार्‍या भारतीय पथकाबरोबर 20 जुलै रोजी पंतप्रधान साधणार संवाद

नवी दिल्‍ली, 18 जुलै 2022 पंतप्रधान नरेंद्र मोदी 20 जुलै 2022 रोजी सकाळी 10 वाजता राष्ट्रकूल क्रीडा स्पर्धा- 2022 मध्ये सहभागी होणाऱ्या भारतीय पथकाशी दूरदृश्य प्रणालीद्वारे संवाद साधतील. या संवादाला सर्व खेळाडू तसेच त्यांचे प्रशिक्षक उपस्थित राहणार आहेत. पंतप्रधानांचा हा संवाद म्हणजे प्रमुख क्रीडा स्पर्धांमध्ये सहभागी होण्याआधी खेळाडूंना प्रोत्साहन देण्यासाठीच्या सततच्या प्रयत्नांचा एक भाग आहे. गेल्या वर्षी, पंतप्रधानांनी टोकियो 2020 ऑलिम्पिकसाठी सज्ज असलेल्या भारतीय खेळाडूंच्या पथकाशी तसेच टोकियो 2020 पॅरालिम्पिक खेळांसाठी भारतीय पॅरा-एथलीट्सच्या पथकाशी संवाद साधला होता. या क्रीडा स्पर्धा सुरू असतांना देखील पंतप्रधान खेळाडूंची प्रगती जाणून घेतात. अनेकदा त्यांनी वैयक्तिकरित्या खेळाडूंना त्यांच्या यशाबद्दल आणि प्रामाणिक प्रयत्नांबद्दल अभिनंदन करण्यासाठी स्वतःहून दूरध्वनीद्वारे संवाद साधला आणि त्यांना अधिक चांगली कामगिरी करण्यासाठी प्रोत्साहित केले. शिवाय खेळाडूंचे पथक देशात परतल्यानंतर पंतप्रधान त्यांची भेट घेतात आणि संवाद साधतात. राष्ट्रकूल क्रीडा स्पर्धा 2022 बर्मिंगहॅम येथे 28 जुलै ते 08 ऑगस्ट 2022 यादरम्यान होणार आहे. एकूण 215 क्रीडापटू, 19 वेगवेगळ्या क्रीडा प्रकारांच्या 141 स्पर्धांमध्ये भारताचे प्रतिनिधित्व करतील.